钦定古今图书集成/明伦汇编/官常典/第559卷 > 薛讷
## 钦定古今图书集成/明伦汇编/官常典/第559卷 > 薛讷

按《唐书薛仁贵传》：“仁贵子讷，字慎言，起家城门郎，迁
蓝田令。富人倪氏讼息钱于肃政台，中丞来俊臣受
赇，发义仓粟数千斛偿之。讷曰：‘义仓本备水旱，安可
绝众人之仰，私一家报’？”上不与。会俊臣得罪，亦止。后
突厥扰河北，武后以讷世将，诏摄左威卫将军、安东
道经略使。对同明殿，具言丑卤冯暴，以庐陵王藉言，
“今虽还东宫，议不坚信。若太子无动，贼不讨而解。”后
纳其言。俄迁幽州都督、安东都护，改并州长史，检校
左卫大将军。讷久处边，有战功。开元初，元宗讲武新
丰，诏讷为左军节度。时诸部颇失序，唯讷与解琬军
不动。帝令轻骑召之，至军门，不得入。礼成，尤见慰劳。
明年，契丹、奚、突厥连和，数入边，讷建议请讨，诏监门
将军杜宾客、定州刺史崔宣道与讷帅众二万出檀
州。宾客议方暑，士负戈赢粮深讨，虑恐无功。姚元崇
亦持不可，讷独曰：“夏草荐茂，羔犊方息，不费馈饟，因
盗资，振国威灵，不可失也。”天子方欲夸威四彝，喜奇
功，乃听讷言，而授紫微黄门三品以重之。师至滦河，
与贼遇，诸将不如约，为卤覆，尽亡其军。讷脱身走，而
罪宣道及大将李思敬等八人，有诏斩以徇，独宾客
免，尽夺讷官爵。俄而吐蕃大酋坌达延、乞力徐等众
十万寇临洮，入兰州，剽牧马。诏讷白衣摄羽林将军，
为陇右防御使，与王晙击之。追及贼，战武阶驿，掎角
劫之，破其众。尾北至洮水，又战长城堡，杀卤数万，禽
其酋六指乡。弥洪悉收所掠及仗械不赀。时帝欲自
将北伐，及讷大克，乃止。行命紫微舍人倪若水即军
陟功状，拜讷左羽林大将军，复封平阳郡公，以子畅
为朝散大夫，又授凉州镇军大总管，赤水、建康、河源
边州皆隶节度。俄为朔方行军大总管。久之，以老致
仕。卒，年七十二，赠太常卿，谥曰昭定。讷性沈勇寡言，
其用兵临大敌益壮。弟楚玉，开元中为范阳节度使，
以不职废。生子嵩。